Motoris vas ná hy met metrobeamptes praatFoto: Werner Beukes/SAPA ŉ Motoris van Bryanston in Johannesburg is vroeër die week in hegtenis geneem nadat hy glo by metropolisiebeamptes wou kla oor ŉ verkeerslig wat buite werkings was. LookLocal Sandton berig dat Thomas Günther op William Nicol-rylaan gery het en dat die verkeer druk was weens ŉ verkeerslig wat buite werking was by Sandton-rylaan. Günther sê hy het metrbeamptes langs die pad opgemerk en besluit om vir hulle te vra of hulle weet van die verkeerslig wat buite werking is. “Die beampte wat ŉ spoedkamera beman het, het my teen die motor gedruk en my geboei.” Günther beweer dat nog ŉ beampte hom verbaal mishandel het en rassistiese aanmerkings gemaak het. Hy is later amptelik by die Sandton-polisiestasie in hegtenis geneem en aangekla van aanranding en inmenging. Günther is glo vir nagenoeg vier uur aangehou voor sy advokaat daarin kon slaag om hom vrygelaat te kry. Hy moes in die Randburg landdroshof verskyn maar die saak is van die rol geskrap. ŉ Woordvoerder van die metropolisie, Edna Mamonyane, sê Günther kan ŉ klag indien teen die betrokke beamptes. Lees meer hier.